Ix-xogħol ta' tisbiħ u manutenzjoni fil-Belt jaqbad rankatura ġmielha ftit xhur biss 'il bogħod minn meta Malta jkollha l-Presidenza tal-Unjoni Ewropea u ftit aktar minn sena qabel ma l-Belt Valletta tkun dikjarata bħala l-Belt Kulturali Ewropea. Dawn ix-xogħlijiet jinkludu tisbiħ u manutenzjoni fil-belt kapitali bi tħejjija għal dawn iż-żewġ avvenimenti importanti. Din il-ħidma qed issir bħala parti mill-istrateġija għall-Belt Valletta, li hi kkordinata mill-Uffiċċju tas-Segretarju Permanenti Ewlieni u li permezz tagħha se jkun implimentat pjan fit-tul għall-belt kapitali. Fost oħrajn, ħidma fejn tlesta x-xogħol fuq id-dwal ta' Triq ir-Repubblika u Pjazza Reġina. Il-ħaddiema bdew jagħmlu wkoll tiswijiet fuq il-bankijiet imkissrin li kien hemm fil-Foss ta' San Ġakbu, fejn hemm il-venda tal-karozzi tal-linja. B'kollox kien hemm mat-18-il bank li kienu ġew vandalizzati u li issa ssewwew kollha. Barra minn hekk, inbeda x-xogħol fuq il-funtana li hemm fi Pjazza Mattia Preti. Hawnhekk inqalgħu l-pompi u ttieħdu l-Marsa sabiex issir manutenzjoni fuqhom u wara jerġgħu jitpoġġew fil-post. Fil-jiem li għaddew issewwew ukoll il-ħsarat li kien hemm f'24 uplighter quddiem il-Knisja ta' Santa Katarina u quddiem il-Knisja tal-Vitorja. Sar ukoll ħafna xogħol siewi ta' tindif. L-ewwel nett tkompla l-ħasil tal-pavimentar, din id-darba fin-naħa ta' Triq Merkanti. Dan mhux ħasil kwalunkwe iżda jinvolvi xogħol meqjus u dedikat li qed jieħu aktar ħin min-normal biex jitneħħa l-ħmieġ tal-ħamiem akkumulat fil-kantunieri. Qed isir ukoll sforz akbar sabiex jitnaddfu ż-żoni ta' madwar il-kontenituri tal-iskart, ħalli jitneħħa l-ħmieġ li nġema' fuq il-pavimentar tul is-snin. Sadanittant, beda jsir ukoll ġbir addizzjonali ta' skart apparti dak li jsir mill-Kunsill Lokali tal-Belt Valletta. Fil-fatt, kull filgħodu qed ikun hemm servizz ta' ġbir ta' skart li jinħareġ kmieni. Min-naħa l-oħra l-Kunsill Lokali qed jagħmel il-ġbir ta' skart residenzjali waranofsinhar, waqt li l-ġbir ta' skart kummerċjali se jibda jsir filgħodu kif maqbul bejn ir-rappreżentanti tal-komunitajiet kummerċjali ta' Triq ir-Repubblika u Triq Merkanti. Qed ikun hemm ukoll electric trolley fiċ-ċentru kummerċjali sabiex jinġabar skart maħruġ illegalment, kif ukoll jitbattlu l-kontenituri tal-iskart kontinwament. Il-ħaddiema tat-tindif li jaqdu dmirijiethom fil-Belt Valletta qed jingħataw uniformi ġdida biex id-dehra tagħhom tkun aktar preżentabbli. Din hija l-ewwel darba li x-xogħlijiet kollha ta' tisbiħ u manutenzjoni fil-belt kapitali qed ikunu kkordinati minn entità waħda, li hija d-Direttort għas-Servizzi tal-Belt. Fl-imgħoddi, minkejja li kien hemm diversi entitajiet inkarigati minn aspetti differenti tal-Belt, ma kien hemm l-ebda kordinazzjoni bejniethom. Għalhekk entità ma kinitx tkun taf x'qed tagħmel entità oħra. Kien minħabba f'hekk li twaqqaf Direttorat ġdid taħt ir-responsabbiltà tal-Korporazzjoni għar-Riġenerazzjoni tal-Port il-Kbir, magħruf bħala d-Direttorat għas-Servizzi tal-Belt, li b'mod immedjat beda jattwa pjan ta' manutenzjoni u tindif fil-Belt Valletta.